आर, अधिकार केर लड़ाई मे महिला अधिकार प्रति विश्व भरि मे सचेतना जगबाक/जगेबाक विशेष दिवस यानि ८ मार्च पर अपन माय, पत्नी, बहिन, बेटी सहित समस्त नारी समाज प्रति पूर्ण श्रद्धाक संग सम्मान आ वाजिब समान अधिकार लेल शुभकामना! !
 अन्तर्राष्ट्रीय तथ्यांक मुताबिक एखन धरि महिलाक पहुँच पुरुष केर तुलना मे २५ः७५ केर रेशियो मे पाछू अछि। हमरा बुझने २०२१ केर थीम 'जेनरेशन फोर इक्वलिटी' सँ एहि मे इजाफा आओत। लेकिन जहिना पैछला १११ वर्ष मे ई प्रक्रिया मद्धिम अछि तहिना आगुओ ई मद्धिमे रहत। प्रकृति प्रदत्त कतेको रास नारी चरित्र पुरुषक तुलना मे स्वतः पाछू आ सीमा मे रहबाक लेल बाध्य करैत अछि, तेँ एहि तरहक तथ्यांक मे अपन माथा केँ भिड़ेनाय मानवोचित कार्य अवश्य थिक, लेकिन पागलपन आ दीवानापन देखबैत समानता लेल ढोल पीटनाय ततेक आवश्यक नहि अछि।
 निस्सन्देह धर्म आ आस्था संग लौकिक व्यवहार मे नारी जाति प्रति सम्मान नहि केवल मानव, बल्कि पृथ्वीलोक मे ८४ लाख योनिक हरेक जीव मे देखल जाइत अछि। भगवानक बनायल प्रकृति मे नारी प्रति कतेको रंगक प्रेम स्पष्ट अछि। अहाँ केँ एकटा उदाहरण दैत छी - फूलक संरचना मे नारी आ पुरुष केर दर्शन बहुत प्रभावित करयवला देखाइत अछि। चारूकात पुंकेसर (Stamen) केर बीच मे स्त्रीकेसरक (Carmel) स्थिति पर ग'र करू। एकटा फूल केर अस्तित्व मे अधिकतर हम सब पुंकेसरक संख्या देखैत छी, स्त्रीकेसर केर संख्या मात्र एक गोट देखाइत अछि। पादप विज्ञान आ जन्तु विज्ञान द्वारा वर्णित आरो कतेको गुण-धर्म मे स्त्री व पुरुष केर परिकल्पना मे स्त्री केँ कोमल आ पुरुष केँ मजबूत होयबाक क्रियादिक वर्णन भेटैछ। तहिना, चिड़िया-चुनमुनी वा कोनो आने स्तनधारी वा अन्य जानवरक जीवन प्रणाली आ लिंग-भेद मे स्त्री आ पुरुष मे ओहिना असमानता अछि जेना कि मानव मे। तथापि, राष्ट्रसंघ द्वारा जाहि तरहें मानव जीवन आ जीवनशैली मे नारी प्रति चिन्तनशील बनि समान अधिकार केर सिफारिश व वकालत कयल गेल अछि ताहि प्रति पूर्ण सम्मानक संग ऐक्यवद्धता जनबैत २०२१ केर थीम अनुसार समस्त नारी व पुरुष वर्ग मे शुभकामना ज्ञापन करैत छी। ॐ तत्सत्! !
 मुइलाक बादो...!
 आदरणीय आजाद समानहि स्त्रीक ऋण प्रति सदा आभारी बनल रहब हम प्रवीण! धन्य अहाँ जे हम छी।
 हरिः हरः! ! 